Diari Oficial de la Generalitat Valenciana


Sumari del DOGV 9025, del 22-02-2021 (2021/1567)

INSTRUCCIÓ de 18 de febrer de 2021, de la directora general de Treball, Benestar i Seguretat Laboral, sobre les persones beneficiàries de les ajudes regulades pel Decret 22/2021, de 5 de febrer, del Consell, d'aprovació de les bases reguladores i concessió directa d'ajudes per a les persones treballadores per compte propi o autònomes beneficiàries de les prestacions extraordinàries Covid-19 de la Seguretat Social.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9025

Data del DOGV
:   22-02-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/1567


Data del document
:   18-02-2021

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Instrucció

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * ajuda pública

INSTRUCCIÓ de 18 de febrer de 2021, de la directora general de Treball, Benestar i Seguretat Laboral, sobre les persones beneficiàries de les ajudes regulades pel Decret 22/2021, de 5 de febrer, del Consell, d'aprovació de les bases reguladores i concessió directa d'ajudes per a les persones treballadores per compte propi o autònomes beneficiàries de les prestacions extraordinàries Covid-19 de la Seguretat Social. [2021/1567]  
  
  
En exercici de l'habilitació prevista en la disposició final primera del Decret 22/2021, de 5 de febrer, del Consell, d'aprovació de les bases reguladores i concessió directa d'ajudes per a les persones treballadores per compte propi o autònomes beneficiàries de les prestacions extraordinàries Covid-19 de la Seguretat Social (DOGV 9016, 09.02.2021), i a l'efecte de corregir la incongruència existent entre la redacció de l'article 4.3 de l'esmentat decret i l'actual redacció de l'article 6.2 del Decret llei 2/2021, de 29 de gener, del Consell, de mesures extraordinàries dirigides a treballadors i treballadores, empreses i treballadors i treballadores autònoms, per a pal·liar els efectes de la crisi derivada de la pandèmia per la Covid-19, s'emet la present instrucció:  
  
  
Primer  
Amb posterioritat a l'aprovació i publicació dels esmentats Decret llei 2/2021 i Decret 22/2021, s'ha dut a terme la publicació del Decret llei 3/2021, de 12 de febrer, del Consell, de mesures extraordinàries en matèria d'artesania per a pal·liar els efectes de la crisi derivada de la pandèmia de la Covid-19 (DOGV 9022, 17.02.2021), en la disposició final primera del qual es modifica l'article 6.2 del Decret llei 2/2021, que queda redactat com segueix:  
«2. Ateses les excepcionals condicions concurrents, així com la finalitat i destinataris de les subvencions indicades en l'article 3, s'exceptua per a totes elles l'aplicació de les prohibicions establides en l'apartat 2.e de l'article 13 de la Llei 38/2003.  
Tampoc serà aplicable en el pagament d'aquestes ajudes el requisit establit en el paràgraf segon de l'apartat 1 de l'article 171 de la Llei 1/2015, de la Generalitat. En el cas de les ajudes contemplades en l'apartat 3 de l'article 3, s'exceptua també l'aplicació de la resta de les prohibicions establides en l'article 13, apartat 2, de la Llei 38/2003.»  
  
Amb la modificació de l'article 6.2 del Decret llei 2/2021 es tracta d'unificar la regulació d'aquesta exempció en totes les modalitats d'ajudes que s'hi estableixen, entre les quals estan les que es regulen pel Decret 22/2021, l'actual article 4.3 del qual és contrari a la redacció del Decret llei 2/2021.  
  
Segon  
En aplicació del principi de jerarquia normativa, que permet establir l'ordre d'aplicabilitat de les normes jurídiques i el criteri per a solucionar les possibles contradiccions entre normes de diferent rang, de manera que una norma de rang inferior no pot contradir ni vulnerar el que establisca una de rang superior, s'ha de concloure que, tal com determina l'actual redacció de l'article 6.2 del Decret llei 2/2021, les ajudes per a les persones treballadores per compte propi o autònomes beneficiàries de la prestació de cessament d'activitat per la Covid-19, regulades pel Decret 22/2021, queden exonerades de l'aplicació de les prohibicions establides en l'apartat 2.e de l'article 13 de la Llei 38/2003, de 17 de novembre, general de subvencions.  
  
Tampoc serà aplicable en el pagament d'aquestes ajudes el requisit establit en el paràgraf segon de l'apartat 1 de l'article 171 de la Llei 1/2015, de 6 de febrer, d'hisenda pública, del sector públic instrumental i de subvencions.  
En conseqüència, s'ha de tindre per no posada la limitació prevista en l'article 4.3 del Decret 22/2021, de 5 de febrer, del Consell, d'aprovació de les bases reguladores i concessió directa d'ajudes per a les persones treballadores per compte propi o autònomes beneficiàries de les prestacions extraordinàries Covid-19 de la Seguretat Social.  
Tercer  
Es procedeix a publicar aquesta instrucció en el Diari Oficial de la Generalitat Valenciana per a general coneixement per part de les persones treballadores per compte propi o autònomes beneficiàries de prestacions extraordinàries Covid-19 de la Seguretat Social a la Comunitat Valenciana.  
  
València, 18 de febrer de 2021.- La directora general de Treball, Benestar i Seguretat Laboral: Elvira Ródenas Sancho.